Ministerstvo vnútra spustilo registráciu na voľbu poštou zo zahraničia 9. júna. Doteraz využilo túto možnosť cca 4 000 občanov Slovenskej republiky. Požiadať o voľbu poštou je možné elektronicky alebo listinne, pričom žiadosť musí byť doručená na MV SR najneskôr 9. augusta 2023.
Rezort vnútra v tejto súvislosti pripomína, že volič, ktorý nemá trvalý pobyt na území Slovenskej republiky, môže voliť len poštou. Voľba poštou je určená aj pre voličov s trvalým pobytom na Slovensku, ktorí sa v čase volieb budú zdržiavať v cudzine.
Na podanie žiadosti je potrebné vlastniť platný slovenský občiansky preukaz alebo platný slovenský cestovný pas. V prípade, že volič má neplatný doklad, môže požiadať o vydanie nového občianskeho preukazu, respektíve cestovného pasu na ktoromkoľvek oddelení dokladov na Slovensku alebo zastupiteľskom úrade Slovenskej republiky.
ELEKTRONICKÁ ŽIADOSŤ
Elektronicky je možné podať žiadosť o voľbu poštou  prostredníctvom novej elektronickej služby, ktorá je dostupná prostredníctvom webu MV SR, ako aj ústredného portálu verejnej správy.
Na odoslanie žiadosti je potrebné úspešné overenie totožnosti voliča. Totožnosť sa overuje úspešnou autentifikáciou alebo uvedením rodného čísla a čísla občianskeho preukazu alebo uvedením rodného čísla a čísla cestovného dokladu vydaného Slovenskou republikou.
Volič v žiadosti uvedie adresu miesta pobytu v cudzine a e-mailovú adresu. Odoslaná mu bude výzva na overenie e-mailu, ktorú musí vykonať do jednej hodiny od výzvy. Volič bude zapísaný do osobitného zoznamu voličov a bude mu zaslaná notifikácia na email a do elektronickej schránky, ak požiadal o voľbu poštou prostredníctvom ústredného portálu verejnej správy.
LISTINNÁ ŽIADOSŤ
Listinne posiela volič žiadosť o voľbu poštou Ministerstvu vnútra SR na adresu: Ministerstvo vnútra Slovenskej republiky, odbor volieb, referenda a politických strán, Drieňová 22, 826 86  Bratislava 29, SLOVAK REPUBLIC.
Obsahovať musí údaje o voličovi ako meno a priezvisko, rodné číslo a adresu miesta pobytu v cudzine. Volič k žiadosti pripája fotokópiu občianskeho preukazu alebo časti cestovného dokladu Slovenskej republiky s osobnými údajmi v rozsahu meno, priezvisko, rodné číslo a číslo občianskeho preukazu alebo cestovného dokladu; ostatné osobné údaje anonymizuje začiernením. Vzor žiadosti je dostupný na webovom sídle MV SR    na odkaze www.minv.sk/?nr23-vzory.
 
Komplexné informácie o voľbe poštou vrátane otázok a odpovedí sú dostupné na webe MV SR: https://www.minv.sk/?nr23-posta

